Barak Obama: Liviya xalqi yangi, demokratik davlat qurishga haqli
AQSh prezidenti bugungi murojaatida bu yurt ahli uchun og'ir, qo'rqinchli bir davr poyoniga yetdi, Qaddafiy rejimi barham topdi, dedi.
Obamaning aytishicha, arab dunyosida fuqarolar haq-huquqini talab qilib, oyoqqa turdi. "Jasur yoshlar diktatorlarning adabini bermoqda". "Liviyani bu pallada qo'llab-quvvatlar ekanmiz, oldinda hali qilinadigan ishlar ko'p. Haqiqiy demokratik jamiyat, farovon davlat qurish uzoq, murakkab jarayon ekani hech kimga sir emas", - deydi AQSh prezidenti. Liviya xalqi endi yangi, demokratik mamlakat barpo etish imkoniyatiga ega. Polkovnik va uning rejimi avval AQSh yetakchi, so'ng NATO davom ettirgan amaliyot boshlang'ich nuqtasidan yetti oy o'tib barbod bo'ldi. Yaqin Sharq masalalarini o’rgangan, Amerikaning olti davlat kotibiga maslahat bergan ekspert Aaron Deyvid Miller nazarida Barak Obamaning Liviyadagi harbiy kampaniyaga hissa qo’shib, to’g’ri ish qilganini so’nggi voqealar isbotlaydi. Lekin buning asoratlarini ham tan olish kerak. “Liviyada qilganimizni Suriya yoki xalq isyoni bilan yuzlashishi muqarrar Saudiya Arabistoni, Iordaniya va boshqalar uchun amalga oshirishimiz gumon”, - deydi u. “Odamlar Amerikaning xatti-harakatini savolga tuta boshlaydi. Diktatorlar qo’li ostida yashayotgan mamlakatlar kammi? Hammasiga qo’shin tortamizmi? Yo’q, albatta”, - deydi Tashqi aloqalar kengashi xodimi Lesli Gelb. Qaddafiyning o'limi kelasi yilgi saylovlar oldidan prezident Barak Obama pozitsiyasini ham kuchaytiradi. Hokimiyat uchun da’vogar respublikachi nomzodlar Obama yonida zaif. “Saylovchiga Barak Obama tashqi siyosatni eplamadi, deb ko’ring-chi. Kim ishonadi”? - deydi Miller.